**Tisztelt Lakosság!**

Örömmel értesítjük Önöket, hogy a PM\_CSAPVÍZGAZD\_2017 kódszámú, „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén” tárgyú pályázati felhívásra Törtel Község Önkormányzata által benyújtott pályázat támogatást nyert, 95%-os támogatási intenzitással.

A megítélt vissza nem térítendő támogatás összege bruttó 121 602 375 Ft. A projekt a Pénzügyminisztérium támogatásával, a Pest megye Területfejlesztési Koncepciója 2014-2030 és Pest megye Területfejlesztési Programja 2014-2020 megvalósításához nyújtott célzott pénzügyi támogatásból valósul meg.

A projekt keretében az önkormányzat a 35,4 ha területű József Attila út – Alkotmány út – Kocséri úti „térség” csapadékvíz elvezetés fejlesztését valósítja meg. A projekt során megvalósul a meglévő csatornák megfelelő méretezés szerinti átalakítása, a megfelelő torkolati vízelvezetés biztosítása és egy árvízcsúcs-csökkentő tározó létesítése, mellyel a csatornaméretek gazdaságosabb kialakítása és a területre leeső csapadékvizek hasznosítása is lehetővé válik. A projekt hatására, az elvezető árkok kialakításának köszönhetően a talaj- és vízszennyezés is csökkenni fog. A tervezett területen keletkező csapadékvizek tározó tóba való bevezetésével és a tározón történő átvezetésével az árvízcsúcs csökkentésen kívül a tó ökológiai állapota javul, valamint a helyben keletkező vizek hosszabb távú helyben tartása is megvalósul a komplex vízgazdálkodási szemléletnek megfelelően. Az árvízcsúcs-csökkentési kapacitást a tározó tó mellett található területek esőkertként való hasznosításával tovább növeljük.

A fejlesztés a PM\_CSAPVIZGAZD\_2017/29 azonosítószámú, „Törtel település központi részén felszíni csapadékvíz elvezetés fejlesztése” tárgyú projekt keretében valósul meg.

A Támogatási Szerződés aláírását követően a kivitelező kiválasztása közbeszerzési eljárás keretében megtörtént, a munkálatok megkezdődtek. A projekt tervezett befejezési dátuma: 2019. december 17.

 